Incidentul a avut loc în urmă cu trei zile, în jurul prânzului, într-un salon de înfrumusețare din municipiul Tecuci. Scandalul a fost provocat de o plângere depusă de una dintre femei. Mai exact, persoana vătămată susține că a fost scoasă afară forțat de către cealaltă femeie și lovită în cap și abdomen, ulterior fiind amenințată de către aceasta pentru a o determina să își retragă plângerea împotriva unor membri ai familiei agresoarei.
Ulterior, episodul de bătaie s-a mutat în stradă. Un echipaj de la Jandarmeria Galați, care se afla în zonă, a observat cum o femeie intenționează să arunce cu un coș de gunoi într-un vehicul care se punea în mișcare.
Jandarmii au intervenit, au oprit-o pe femeie și au aflat că ea fusese victima unei agresiuni. Agresoarea se afla în mașina care a plecat de la fața locului, a relatat femeia.
Ulterior, la secția de Poliție, victima a povestit ca a fost luată la bătaie în timp ce se afla într-un salon de înfrumusețare.
"Persoana vătămată, o femeie în vârstă de 25 ani, a fost invitată de jandarmi la sediul poliției pentru lămurirea aspectelor care au dus la provocarea acestui incident, iar din declarația acesteia a reieșit faptul că în timp ce se afla într-un salon de înfrumusețare a fost scoasă afară forțat de către femeie și lovită în cap și abdomen, ulterior fiind amenințată de către acestea pentru a o determina să își retragă plângerea împotriva unor membrii ai familiei agresoarei, într-un dosar aflat în cercetare", a transmis Jandarmeria Română, notează Mediafax.
Femeia care a fugit a fost identificată de jandarmii care au întocmit actele de sesizare a organelor de cercetare penală pentru săvârșirea infracțiunilor de lovire sau alte violențe și amenințare. Cercetările sunt continuate de Poliție.